## Izjava Hrvatskoga sabora i Vlade Republike Hrvatske o zajedničkom djelovanju u procesu pregovora za članstvo u Europskoj uniji

### NN 12/2005 (24.1.2005.), Izjava Hrvatskoga sabora i Vlade Republike Hrvatske o zajedničkom djelovanju u procesu pregovora za članstvo u Europskoj uniji

# HRVATSKI SABOR

189

## IZJAVA

### HRVATSKOGA SABORA I VLADE REPUBLIKE HRVATSKE O ZAJEDNIČKOM DJELOVANJU U PROCESU PREGOVORA ZA ČLANSTVO U EUROPSKOJ UNIJI

Potvrđujući temeljni interes i cilj da punopravno članstvo u
Europskoj uniji pridonese ukupnom društvenom napretku i boljitku Republike
Hrvatske i njezinih građana,

Čvrsto opredijeljeni za poštivanje i ostvarenje svih
vrijednosti, zajedničkih politika i ciljeva na kojima počiva Europska unija i
prihvaćajući načela na kojima se temelji Ustav Europske unije,

Potvrđujući spremnost na aktivan doprinos Republike Hrvatske
u jačanju demokratskih procesa i širenju stabilnosti u našem dijelu Europe i na
aktivno sudjelovanje u procesima izgradnje jedinstvene Europe,

Odlučni u zajedničkom doprinosu svih institucija Republike
Hrvatske u ispunjavanju kriterija za članstvo u Europskoj uniji utvrđenih u članku
49. Ugovora o Europskoj uniji, kao i na sastancima Europskog vijeća u Kopenhagenu
i Madridu,

Svjesni da će pregovori o punopravnom članstvu Republike
Hrvat­ske u Europskoj uniji dugoročno odrediti bitna pitanja društvenog i
gospodarskog sustava i međunarodnog položaja Hrvat­ske,

Potvrđujući opredjeljenje za aktivno sudjelovanje Hrvatskoga
sabora, kao najvišeg predstavnika demokratske volje građana Republike Hrvatske,
u pripremama i pregovaračkom procesu za punopravno članstvo Hrvatske u
Europskoj uniji,

\*

*Hrvatski
sabor i Vlada potvrđuju punu spremnost Republike Hrvatske da se 17. ožujka
2005. godine otvore pregovori o punopravnom članstvu Republike Hrvatske u
Europskoj uniji, u skladu s odlukom Europskog vijeća od 17. prosinca 2004.
godine.*

*Pregovore
s Europskom unijom vodi Vlada Republike Hrvat­ske.*

*Hrvatski
sabor i Vlada potvrđuju važnost kontinuiranog dijaloga i usklađenog djelovanja
u procesu pregovora o puno­prav­nom članstvu Republike Hrvatske u Europskoj
uniji, posebno u dijelu usklađivanja nacionalnog zakonodavstva s pravnom stečevinom
Europske unije.*

*Hrvatski sabor i Vlada vide članstvo Republike
Hrvatske u Europskoj uniji kao izraz volje građana Republike Hrvatske na
temelju cjelovitih i javnih informacija i pune upućenosti, kao i otvorenog i
transparentno vođenog procesa pregovora, tijekom kojih svim zainteresiranim čimbenicima
treba biti osigurano pravo na informaciju i dijalog, putem Nacionalnog foruma o
pristupanju Republike Hrvatske Europskoj uniji i drugih inicijativa, kako bi
najšira javnost bila u prilici izraziti mišljenja o uvjetima članstva u
Europskoj uniji.*

*Vlada Republike Hrvatske izražava spremnost za
pružanje svih oblika i načina potpore Hrvatskome saboru na daljnjem
informiranju zastupnika, kao i stručnih službi Hrvatskoga sabora u cilju
podizanja razine spremnosti za buduće obveze slijedom Protokola o ulozi
nacionalnih parlamenata u Europskoj uniji i Protokola o primjeni načela
supsidijarnosti i proporcionalnosti. Hrvatski sabor izražava spremnost da
svojim aktivnostima podupire rad Vlade u procesu pregovora o članstvu u
Europskoj uniji.*

*U skladu s Deklaracijom o temeljnim načelima
pregovora za punopravno članstvo Republike Hrvatske Europskoj uniji, a u svrhu
jačanja zajedničke odgovornosti, osiguranja širokog javnog interesa i
pozitivnih parlamentarnih političkih uvjeta za vođenje pregovora, u Hrvatskom
saboru se osniva Nacionalni odbor. Hrvatski sabor donijet će posebnu Odluku o
osnivanju i radu Nacionalnog odbora.*

*Tijekom pregovaračkog procesa Nacionalni odbor
treba osigurati jačanje ukupnog društvenog suglasja u procesu pristupanja
Europskoj uniji.*

*Nacionalni odbor bit će sastavljen od jednakog
broja članova predstavnika saborske većine i oporbe, predsjednika saborskih
odbora za vanjske poslove, europske integracije i međuparla­mentarnu suradnju,
po položaju, te po jednog pred­stav­nika Ureda Predsjednika Republike,
sindikata, Hrvatske udruge poslodavaca i akademske zajednice. Nacionalnim
odborom predsjedat će pred­stavnik oporbe. Po potrebi, na sastanke Nacionalnog
odbora pozivat će se i predstavnici pojedinih matičnih odbora, ako se
raspravlja o pitanjima koja ulaze u njihovu nadležnost.*

*Nacionalni odbor Hrvatskoga sabora za praćenje
pregovora o pristupanju raspravljat će o pregovaračkim pozicijama po pojedinim
poglavljima pregovora u dijalogu s Vladom Republike Hrvatske. Nacionalni odbor
može dati preporuke o bilo kojem pitanju pregovora o pristupanju Republike
Hrvatske Europskoj uniji. Voditelj Državnog izaslanstva za pregovore o
pristupanju Republike Hrvatske Europskoj uniji redovito će Nacionalnom odboru
podnositi izvješća o tijeku pregovora, a najmanje svaka tri mjeseca.*

*O tijeku pregovaračkog procesa Vlada Republike
Hrvatske i Voditelj Državnog izaslanstva podnosit će izvješće Hrvatskom saboru
najmanje dva puta godišnje, po završetku šestomjesečnog ciklusa predsjedanja
EU.*

Klasa: 018-05/05-01/17

Zagreb, 19. siječnja 2005.

HRVATSKI SABOR

Predsjednik
Hrvatskoga sabora
**Vladimir Šeks**, v. r.

Ostalo, NN 12/2005-189